16.11.2022
RO
Jurnalul Oficial al Uniunii Europene
C 435/9
(16)
Ajutoarele sub formă de împrumuturi, inclusiv ajutoarele de minimis pentru finanțarea riscurilor care constau în împrumuturi, ar trebui considerate ajutoare de minimis transparente atunci când echivalentul subvenție brută s-a calculat pe baza ratelor dobânzii în vigoare pe piață la momentul acordării ajutoarelor.
Pentru a se simplifica tratamentul aplicat împrumuturilor mici de scurtă durată, prezentul regulament ar trebui să prevadă o dispoziție clară și ușor de aplicat, care să țină seama atât de valoarea împrumutului, cât și de durata acestuia.
Împrumuturile acoperite prin garanții reale care reprezintă cel puțin 50 % din împrumut și nu depășesc fie suma de 1 375 000 EUR și o perioadă de 5 ani, fie suma de 687 500 EUR și o perioadă de 10 ani pot fi considerate ca având un echivalent subvenție brută care nu depășește plafonul de minimis.
Aceasta se bazează pe experiența Comisiei și având în vedere atât inflația care a avut loc de la intrarea în vigoare a Regulamentului (UE) nr.
1407/2013 al Comisiei, cât și evoluțiile probabile din perioada de valabilitate a prezentului regulament.
Date fiind dificultățile în ceea ce privește stabilirea echivalentului subvenție brută în cazul ajutoarelor acordate întreprinderilor care ar putea să nu fie capabile să restituie împrumutul, această regulă nu ar trebui să li se aplice unor asemenea întreprinderi.
(17)
Ajutoarele care constau în injecții de capital nu ar trebui considerate ajutoare de minimis transparente, cu excepția cazului în care valoarea totală a injecției de capital din sectorul public nu depășește plafonul de minimis.
Ajutoarele care constau în măsuri de finanțare de risc care iau forma unor investiții de capital sau cvasicapital, astfel cum se menționează în Orientările privind finanțarea prin capital de risc (15), nu ar trebui să fie considerate ajutoare de minimis transparente, cu excepția cazurilor în care măsura în cauză furnizează capital care nu depășește plafonul de minimis.
(18)
Ajutoarele incluse în garanții, inclusiv ajutoarele de minimis pentru finanțarea riscurilor care constau în garanții, ar trebui considerate transparente dacă echivalentul subvenție brută a fost calculat pe baza primelor „safe harbour” stabilite în comunicarea Comisiei pentru respectivul tip de întreprindere (16).
Pentru a simplifica modul în care sunt tratate garanțiile de scurtă durată care garantează până la 80 % dintr-un împrumut relativ mic, prezentul regulament ar trebui să prevadă o regulă clară și ușor de aplicat, care să țină seama atât de valoarea împrumutului aferent, cât și de durata garanției.
Această regulă nu ar trebui să se aplice garanțiilor aferente operațiunilor subiacente care nu constituie împrumuturi, cum ar fi garanțiile aferente operațiunilor cu capital propriu.
Acolo unde: (i) garanția nu depășește 80 % din împrumutul subiacent; (ii) suma garantată nu depășește 2 062 500 EUR și (iii) durata garanției nu depășește 5 ani, garanția ar trebui considerată ca având un echivalent subvenție brută care nu depășește plafonul de minimis.
Același lucru se aplică și în următoarele cazuri: (i) garanția nu depășește 80 % din împrumutul aferent (ii) suma garantată nu depășește 1 031 250 EUR și (iii) durata garanției nu depășește 10 ani.
În plus, statele membre pot utiliza o metodologie de calcul al echivalentului subvenție brută al garanțiilor notificată Comisiei în conformitate cu un alt regulament al Comisiei din domeniul ajutoarelor de stat aplicabil la data respectivă și care a fost acceptată de Comisie ca respectând Comunicarea privind garanțiile (17) sau orice comunicare ulterioară, cu condiția ca metodologia acceptată să menționeze explicit tipul de garanție și tipul de operațiune subiacentă vizate în contextul aplicării prezentului regulament.
Date fiind dificultățile în ceea ce privește stabilirea echivalentului subvenție brută în cazul ajutoarelor acordate întreprinderilor care ar putea să nu fie capabile să restituie împrumutul, această regulă nu ar trebui să li se aplice unor asemenea întreprinderi.
(19)
În cazul în care o schemă de ajutoare de minimis este pusă în aplicare prin intermediari financiari, ar trebui să se garanteze că acești intermediari nu primesc niciun ajutor de stat.
Acest lucru se poate realiza, de exemplu, solicitându-se intermediarilor financiari care beneficiază de o garanție de stat să plătească o primă conformă cu condițiile de piață sau să transfere integral orice avantaj beneficiarilor finali ori prin respectarea plafonului de minimis și a celorlalte condiții din prezentul regulament și la nivelul intermediarilor.
(20)
După ce primește o notificare din partea unui stat membru, Comisia ar trebui să examineze dacă o măsură, care nu constă într-un grant, într-un împrumut, într-o garanție, într-o injecție de capital sau într-o măsură de finanțare de risc, dar care ia forma unei investiții de capital sau cvasicapital, conduce la un echivalent subvenție brută care nu depășește plafonul de minimis și care, prin urmare, s-ar putea încadra în domeniul de aplicare al prezentului regulament.
(15) Comunicarea Comisiei – Orientări privind ajutoarele de stat pentru promovarea investițiilor de finanțare de risc (JO C 508, 16.12.2021, p. 1).
(16) De exemplu, Comunicarea Comisiei privind aplicarea articolelor 87 și 88 din Tratatul CE ajutoarelor de stat sub formă de garanții (JO C 155, 20.6.2008, p. 10).
(17) Ibidem.